সৌদি আরব সব সময় বাংলাদেশের পাশে থাকবে || জাতীয় || জনকন্ঠ
আমতলীতে সাইক্লোন শেল্টার উদ্বোধনকালে সৌদি যুবরাজ তুর্কি বিন আবদুল্লাহ
কূটনৈতিক রিপোর্টার ॥ সৌদি আরব সব সময় বাংলাদেশের পাশে থাকবে বলে জানিয়েছেন সৌদি যুবরাজ তুর্কি বিন আবদুল্লাহ বিন আবদুল আজিজ। মঙ্গলবার বরগুনায় সৌদি অর্থায়নে স্কুল কাম সাইক্লোন শেল্টার উদ্বোধনকালে তিনি এ কথা বলেন। ঢাকা ও বরগুনা থেকে একযোগে স্কুল কাম সাইক্লোন শেল্টার উদ্বোধন করা হয়।
সৌদি আরবের অর্থায়নে নির্মিত ‘স্কুল কাম সাইক্লোন শেল্টার’ গণভবন থেকে ভিডিও কনফারেন্সের মাধ্যমে উদ্বোধন করেন প্রধানমন্ত্রী শেখ হাসিনা। বরগুনার আমতলীতে এই ‘স্কুল কাম সাইক্লোন শেল্টার’। উদ্বোধনী অনুষ্ঠানে প্রধানমন্ত্রী বলেন, এসব স্থাপনা শিক্ষার্থীদের কাজে লাগার পাশাপাশি দুর্যোগে এখানে নিরাপদ আশ্রয় পাবে। সৌদি আরবের সফররত যুবরাজ তুর্কি বিন আবদুল্লাহ বিন আবদুল আজিজ এবং ইসলামী উন্নয়ন ব্যাংকের (আইডিবি) প্রেসিডেন্ট আহমেদ মোহাম্মদ আলি আল মাদানি আমতলীর স্কুলটিতে উপস্থিত ছিলেন। কিং আবদুল্লাহ হিউম্যানিটেরিয়ান এ্যান্ড চ্যারিটেবল ফাউন্ডেশনের ‘ফায়েল খায়ের’ কর্মসূচীর আওতায় বাংলাদেশে এ প্রকল্প বাস্তবায়িত হচ্ছে। সৌদি আরবের প্রয়াত বাদশাহ আবদুল্লাহ বিন আব্দুল আজিজ বাংলাদেশের সিডরবিধ্বস্ত দক্ষিণ-পশ্চিমাঞ্চলে ‘স্কুল কাম সাইক্লোন শেল্টার’ নির্মাণে ১৩ কোটি মার্কিন ডলার অনুদান দিয়েছিলেন। এ অর্থে ১৩টি জেলায় ১৭৩টি ‘স্কুল কাম সাইক্লোন শেল্টার’ নির্মিত হচ্ছে, যার মধ্যে ৬১টির কাজ ইতোমধ্যেই শেষ হয়েছে।
প্রধানমন্ত্রী তার বক্তব্যে বলেন, এ প্রকল্প বাস্তবায়নে একদিকে শিক্ষার্থীদের যেমন সুবিধা হবে, তেমনি দুর্যোগের সময় মানুষ নিরাপদ আশ্রয় পাবে। এ প্রকল্প মানুষের কল্যাণে কাজে লাগবে। গণভবন থেকে অর্থমন্ত্রী আবুল মাল আবদুল মুহিত, দুর্যোগ ব্যবস্থাপনা ও ত্রাণমন্ত্রী মোফাজ্জল হোসেন চৌধুরী মায়া ভিডিও কনফারেন্সে সংযুক্ত ছিলেন।
আমতলী ও বরগুনা থেকে জনকণ্ঠের নিজস্ব সংবাদদাতা জানান, আমতলী ঘটখালী মাধ্যমিক বিদ্যালয় মাঠে নব নির্মিত ৭টি স্কুল কাম সাইক্লোন শেল্টারের উদ্বোধনী অনুষ্ঠানে সৌদি যুবরাজ তুর্কি বিন আবদুল্লাহ বিন আবদুল আজিজ নব নির্মিত ভবনের ফলক উন্মোচন করেন। নব নির্মিত ৭টি স্কুল কাম সাইক্লোন শেল্টারের চাবি আনুষ্ঠানিক ভাবে হস্তান্তর করা হয়।
অনুষ্ঠানে সৌদি যুবরাজ তুর্কি বিন আবদুল্লাহ বিন আবদুল আজিজ বলেন, বিশ্বের যেখানে প্রাকৃতিক দুর্যোগ হয়েছিল বাদশা আবদুল্লাহ বিন আবদুল আজিজ নীরবে অসহায় মানুষের পাশে দাঁড়িয়েছিলেন। তাদের জীবন রক্ষাসহ স্থায়ীভাবে মানুষকে বাঁচানোর জন্য তিনি কাজ করে গেছেন। আজ এই স্কুল কাম সাইক্লোন শেল্টার তার নিদর্শন হয়ে আছে। তিনি বলেন, বাবার পথ অনুসরণ করে আমরাও হতদরিদ্র মানুষের পাশে থেকে কাজ করে যাব। সৌদি আরব সব সময় বাংলাদেশের পাশে থাকবে বলেও তিনি জানান।
উদ্বোধনী অনুষ্ঠানটির সঞ্চালনা করেন বরগুনা জেলা প্রশাসক মীর জহুরুল ইসলাম। অনুষ্ঠানে উপস্থিত ছিলেন ইসলামী উন্নয়ন ব্যাংক (আইডিবি) চেয়ারম্যান আহমেদ মোহাম্মদ আলী মাদানি, সৌদি যুবরাজের ছোট ভাই বদর বিন আবদুল্লাহ, অর্থ প্রতিমন্ত্রী এমএ মান্নান, অর্থনৈতিক সম্পর্ক বিভাগের সিনিয়র সচিব মেজবাহ উল আলম ও আমতলী উপজেলা চেয়ারম্যান জিএম দেলওয়ার হোসেন প্রমুখ।
সভা শেষে উপজেলার নবনির্মিত ৭টি স্কুল কাম সাইক্লোন শেল্টারের চাবি আমতলী উপজেলা নির্বাহী অফিসার মিজানুর রহমানের হাতে তুলে দেন প্রধান অতিথি যুবরাজ তুর্কি বিন আবদুল্লাহ।
সৌদি যুবরাজ তুর্কি বিন আবদুল্লাহ ও ইসলামী উন্নয়ন ব্যাংকের (আইডিবি) প্রেসিডেন্ট আহমেদ মোহাম্মদ আলি আল মাদানি সোমবার ঢাকায় আসেন। ঢাকা সফরকালে প্রধানমন্ত্রী শেখ হাসিনার সঙ্গে বৈঠক করেন সৌদি যুবরাজ। এছাড়া মঙ্গলবার বিএনপি চেয়ারপার্সন বেগম খালেদা জিয়ার সঙ্গে বৈঠক করেন তিনি। মঙ্গলবার সন্ধ্যায় ঢাকা ত্যাগের আগে এক প্রেস কনফারেন্সে সাংবাদিকদের মুখোমুখি হন সৌদি যুবরাজ।